Shoprite se verkope herstel, maar wins geknou | Netwerk24
Bestuurder van oord in gesig geskiet
Die bestuurder van die Aldam-vakansieoord tussen Ventersburg en Winburg is in die hospitaal opgeneem nadat hy in sy gesig geskiet is.
Polisiehond snuffel dagga by padblokkade uit
Die polisie het beslag gelê op dagga van meer as R100 000 wat in deurpanele agterop 'n bakkie versteek was en deur 'n polisiehond, Tessa, by 'n padblokkade uitgesnuffel is.
Sterspeler van Raiders-rugbyklub sterf
Adrian Cilliers, die 27-jarige flank van die Raiders-rugbyklub in Johannesburg, is Saterdag dood in wat nog blyk raaiselagtige omstandighede te wees.
Krieketbreier Vettori maak beursie oop
Die draaibalafrigter van Bangladesj se krieketspan, Daniel Vettori, het besluit om 'n deel van sy salaris te skenk aan sy kollegas wat minder betaal word.
Veterane groet Kings binnekort
Die Southern Kings sal einde Junie totsiens sê aan drie veterane wie se kontrakte by dié Oos-Kaapse franchise ten einde loop en nie hernu gaan word nie.
Gevierde kunstenaar Christo sterf
Die internasionaal gevierde kunstenaar Christo, wat veral bekendheid verwerf het met sy toedraai van ikoniese geboue en bakens in dikwels helderkleurige lap of plastiek, is Sondag dood.
Shoprite se verkope herstel, maar wins geknou
Deur Nellie Brand-Jonker 30 Julie 2019 09:09
Shoprite het 'n uitdagende boekjaar agter die rug.
Die verkope van die Shoprite-groep se supermarkte in Suid-Afrika het in die laaste helfte van sy boekjaar herstel, maar sy winsgewendheid was onder druk.
Die groep het in die eerste helfte verkope verloor weens 'n staking by sy grootste verspreidingsentrum.
Pieter Engelbrecht, uitvoerende hoof van die groep, het in 'n handelsoorsig oor die boekjaar tot einde Junie gesê dat verkope in die tweede helfte verbeter het.
Die verkope van supermarkte in Suid-Afrika het 7,4% in die tweede helfte gestyg en nog vinniger in die laaste kwartaal van die boekjaar.
"Die markaandeel wat gewen is in die onlangse kwartaal toon ons Suid-Afrikaanse bedrywighede is weer volstoom aan die gang."
Vir die volle boekjaar het die verkope in Suid-Afrika 4,9% gestyg. Op 'n vergelykende grondslag, uitgesluit nuwe winkels wat geopen het, is dit 'n groei van 1,9%.
Die markaandeel wat gewen is in die onlangse kwartaal toon ons Suid-Afrikaanse bedrywighede is weer volstoom aan die gang.
Die vertoning is meegebring deur beter beskikbaarheid op rakke en doeltreffende promosies.
Engelbrecht het gesê die volle jaar se vertoning moet gesien word in die konteks van die eerste helfte wat benadeel is deur die voltooiing van 'n nuwe IT-stelsel wat die afgelope jare ingestel is asook die nadraai van die staking in Mei en Junie by die verspreidingsentrum in Gauteng.
"Supermarkte in Suid-Afrika het sterk verkope oor Paastyd gehad en die momentum het meegebring dat verkope in die vierde kwartaal met 9,4% gestyg het en die groep het markaandeel teruggewen."
Ongeag die versnelling van verkope in die tweede helfte, het die verhoging in die koste van personeel weens nuwe wetgewing, huur en elektrisiteit, skerper gegroei as omset gegewe die eerste helfte se swak verkope, volgens hom.
Volgens Engelbrecht het die verlore verkope in die eerste helfte bygedra tot 'n laer winsgewendheid in die boekjaar vergeleke met die vorige jaar.
Hy het gesê dit is bemoedigend dat handelswins in die tweede helfte vinniger gestyg het as omset.
As gevolg van 'n tekort aan buitelandse valuta en die swak geldeenhede teen die rand, het die winsgewendheid van sy supermarkte in die res van Afrika ook "wesenlik agteruitgegaan" in die tweede helfte en dit het veroorsaak dat 'n handelsverlies in die volle boekjaar gely is.
Die groep verwag dat sy wesensverdienste vir die volle boekjaar tot einde Junie met tussen 14% en 20% laer gaan wees.
Die heraangegewe syfer vir die vorige boekjaar is 971,4c en die verwagting is nou dat dit tussen 774,2c en 832,5c gaan wees.